فضل احمد خان

فضل احمد خان (1910ء – 2009ء) ایک معروف پاکستانی ماہر آثار قدیمہ تھے جنھوں نے 1958ء سے 1970ء تک محکمہ آثار قدیمہ اور عجائب گھر (ڈی او اے ایم) کے ڈائریکٹر جنرل کی حیثیت سے خدمات انجام دیں۔ وہ ممتاز ماہرِ آثارِ قدیمہ مورٹیمر وہیلر کے شاگرد تھے۔

 ابتدائی زندگی 

ایف اے خان 1 اکتوبر 1910 کو برطانوی ہندوستان کے شہر راولپنڈی میں پیدا ہوئے۔ ان کے والد حسن علی خان ایک ممتاز پیشہ ور طبیب اور کنگ ایڈورڈ میڈیکل کالج کے پہلے فارغ التحصیل گروپ میں سے ایک تھے۔ حسن علی خان نے برطانوی دور میں مختلف مقامات پر خدمات انجام دیں، بشمول پہلی جنگ عظیم کے دوران بغداد میں، جس سے انھیں "پہلی جنگ عظیم کے میڈلست" کا خطاب حاصل ہوا۔ ان کی والدہ نواب بیگم تھیں۔

 پیشہ ورانہ زندگی 

ایف اے خان نے اپنی ابتدائی تعلیم پنجاب میں حاصل کی، اس کے بعد 1935ء اور 1938ء میں علی گڑھ مسلم یونیورسٹی سے تاریخ اور جغرافیہ میں ایم اے کی سند حاصل کی۔ ایف اے خان نے اکتوبر 1938ء میں فیلڈ اسکالر برائے ایکسپلوریشن اینڈ ایکیویشن کے طور پر آرکیالوجیکل سروے آف انڈیا میں بھرتی ہوئے۔ 1943ء میں انھیں آرکیالوجیل میوزیم موہن جو دڑو کا کسٹوڈین مقرر کیا گیا۔ حکومت ہند نے انھیں سنہ 1947ء میں تین سال کے لیے بیجنگ یونیورسٹی میں چینی آثاریات کا مطالعہ کرنے کے لیے اسکالرشپ سے نوازا۔ بعد میں، حکومت پاکستان نے انھیں سنہ 1951ء میں انگلینڈ میں اعلیٰ تعلیم حاصل کرنے کے لیے اسکالرشپ سے نوازا، جہاں انھوں نے انسٹی ٹیوٹ آف آرکیالوجی، یونیورسٹی آف لندن میں میکس میلوون اور گورڈن چائلڈ کی نگرانی میں دو سال اور چار ماہ کے ریکارڈ وقت میں پی ایچ ڈی مکمل کی۔ ان کا ڈاکٹریٹ کا مقالہ، "An Archaeological Study of the Indus Valley Civilizations and their Relationship to the Early Cultures of Iran"، اس میدان میں ان کی مہارت کو ظاہر کرتا ہے۔

واپس آنے کے بعد، ان کو ایکسپلوریشن اینڈ ایکسکیویشن برانچ کا سپرنٹنڈنٹ مقرر کیا گیا۔ بطور سپرنٹنڈنٹ انھوں نے سندھ میں عرب اثری مقام بھنبھور اور مشرقی پاکستان (موجودہ بنگلہ دیش) میں مینامتی کے بدھ اثری مقام میں آثاریاتی کھدائیاں کیں۔ اپریل 1958ء میں، وہ محکمہ آثار قدیمہ، پاکستان کے ڈائریکٹر بنے اور 30 ستمبر 1970ء کے دن وہ سرکاری ملازمت سے سبکدوش ہوئے۔ سبکدوشی کے بعد، انھوں نے کئی سالوں تک نیشنل میوزیم کراچی کی نوادرات حاصل کرنے والی کمیٹی کی صدارت کی۔ 1970ء سے 1977ء تک انھوں نے جامعہ کراچی میں آثاریات کے پروفیسر کے طور پر خدمات انجام دیں۔ سنہ 1974ء میں، ایف اے خان نے بحرین، کویت، قطر اور متحدہ عرب امارات میں یونیسکو کے کنسلٹنٹ کے طور پر خدمات انجام دیں۔

 وفات 

سنہ 2009ء میں، وہ کراچی کی پی ای سی ایچ ایس کالونی میں 90 سال کی عمر میں انتقال کر گئے۔

 قابل ذکر خدمات 

ان کا کام 25 سال پر محیط تھا، جس میں وادی سندھ کی تہذیبوں کے تقابلی مطالعات پر توجہ مرکوز کی گئی تھی۔ انھوں نے ہندو، بدھ اور مسلم ادوار کے آثار قدیمہ کے مسائل کی بھی کھوج کی۔ ان کی قابل ذکر کھدائی میں شامل ہیں:

 کوٹ ڈیجی (1955ء–1957ء): انھوں نے اس قلعہ بند شہر کی کھدائی کی، جو وادی سندھ کی تہذیب سے جڑا ہوا ہے۔
 بھنبھور (1957ء–1965ء) ، ایف اے خان کی جانب سے کی گئی کھدائی سے قبل از اسلام اور اسلامی آبادیوں کے اہم تعمیراتی اور آثاریاتی باقیات کا انکشاف ہوا۔
 مینامتی (1962ء–1963ء): ایف اے خان نے مینامتی (مشرقی پاکستان) میں وسیع کھدائی کی قیادت کی، جس میں ساتویں - دسویں صدی عیسوی کے متعدد بدھ وہاروں، مندروں اور دیگر تعمیرات کو دریافت کیا۔

 انعامات اور اعزازات 

ایف اے خان کو تمغہ پاکستان (1961ء)، ستارۂ امتیاز (1965ء)، فرانس کے اعلیٰ ترین اعزاز اور اٹلی کے اعلیٰ اعزاز (1982ء) سمیت متعدد اعزازات ملے۔ انھیں 31 جولائی 1997ء کو پاکستان سوسائٹی آف آرکیالوجی، آرکائیوز اینڈ میوزیمز کی جانب سے 1996ء کے دانی طلائی تمغا سے نوازا گیا۔ ویمن یونیورسٹی لاہور کی لائبریری ان کے نام سے منسوب ہے۔

 حوالہ جات 

زمرہ:بیسویں صدی کے ماہرین آثار قدیمہ
زمرہ:جامعہ کراچی کا تدریسی عملہ
زمرہ:جامعہ علی گڑھ کے فضلا
زمرہ:جامعہ لندن کے فضلا
زمرہ:پاکستانی ماہرین آثار قدیمہ
زمرہ:مطالعہ پاکستان کے پاکستانی علماء
زمرہ:پیکینگ یونیورسٹی کے فضلا
زمرہ:ستارۂ امتیاز وصول کنندگان